Ap-topp ga hemmelig million-gavepakke til samesjef
Da kontrakten til toppsjefen ved lulesamesenteret Arran gikk ut, fikk han likevel sluttpakke på nesten én million kroner - som gave for lang og tro tjeneste. - En del av kontrakten er at dette ikke er offentlig, sier styreleder og Ap-politiker Sonja Alice Steen til VG Nett. Det til tross for at senteret hovedsakelig finansieres av offentlig støtte. I 2010 kom hele 14,4 av inntektene på 18,5 millioner fra tilskudd.På slutten av en seksårig åremålsperiode, gikk Filip Mikkelsen av som leder etter 17 år i fjor vår. Han hadde vært med i oppstarten av senteret som blant annet huser deler av Sametingets administrasjon, et museum og en barnehage. Kilder VG har snakket med opplyser at styret skal ha gitt den avtroppende lederen hele 14 måneder med full lønn og pensjonsrettigheter. I tillegg skal han ha fått et spesialtillegg på 113.000 kroner. Det ble ført opp som stipendpenger til et kurs, og er skattefritt. Ved siden av etterlønnen står Mikkelsen fritt til å tjene penger på annet arbeid i 14-månedersperioden, får VG opplyst.Stortingsrepresentant Kenneth Svendsen (Frp) fra Nordland reagerer sterkt på avsløringen. - Det er helt horribelt, av flere grunner. Ikke bare er summene her hinsides all fornuft, det dreier seg jo også om en åremålsstilling. Det er overhode ikke akseptabelt å inngå slike sluttpakker når man allerede ved inngåelsen av kontrakten vet man i utgangspunktet skal gå av, sier Svendsen til VG. Han kaller det sløseri med skattebetalernes penger. - At Arbeiderpartiets fylkesordfører i Nordland står bak dette, gjør det jo enda mer spesielt. Jeg trodde hun var mer oppegående enn at hun ville inngå en slik avtale. Jeg vil stille spørsmål i Stortinget om kommunalministeren går god for at midler fra staten og sametinget brukes på en sånn måte, sier Svendsen.Avtalen er enda bedre enn det som sto i kontrakten til Mikkelsen: Han hadde fra før av en avtale om å få 80 prosent av full lønn i åtte måneder dersom han måtte gå etter endt åremål. Dette skulle avkortes mot eventuell annen inntekt. Mikkelsen hadde I 2010 lønn og godtgjørelser for totalt 692.000 kroner i året, ifølge årsregnskapet. - Har du som Ap-politiker betenkeligheter ved å gi en slik avtale? - Jeg har ingen kommentar til det, sier Steen. - Ligger det ikke i en åremålsstillings natur at man må være forberedt på at den vil ta slutt? - Joda, men i dette tilfellet var det naturlig med etterlønn, siden åremålsstillingen ikke ble forlenget, sier hun. - Var det en belønning for lang og tro tjeneste? - Ja, det kan du godt si, sier Steen.Ap-politikeren forsvarer avtalen. Hun sier samiske organisasjoner og samisk politikk er utsatt for mye mistillit og skepsis. - Har du levd i nærheten av samiske miljøer, noen gang? spør hun. - Nei, men jeg ser ikke helt hva det har med saken å gjøre? - Jeg er ganske skremt etter at jeg gikk inn i dette arbeidet, av hvor sensitivt det er å drive en samisk organisasjon, og samepolitikk. Det er ikke enkelt, for det er en stor grad av mistenksomhet. I Bodø har man ikke kunnet sette opp samiske veiskilt en gang, uten at noen ødelegger dem, sier Steen. - Vil det ikke gi mindre mistenksomhet å være åpne om hva dere betaler ut i etterlønn, i en sak mange reagerer på? - Jeg synes det er rart hvis mange synes dette er urimelig, hvis man ser på hva vedkommende har vært med på å bygge opp gjennom mange år.Filip Mikkelsen er ordknapp om avtalen. - Jeg er fornøyd med den, men ut over det har jeg ingen kommentarer, sier Mikkelsen til VG Nett.
I all hemmelighet konstruerte Aps fylkesordfører i Nordland, Sonja Alice Steen, en gullkantet etterlønnsavtale til sjefen for Arran samesenter.